62024TJ0131_RES
Byla T‑131/24
CR
prieš
Europos Komisiją
2025 m. liepos 2 d. Bendrojo Teismo (penktoji kolegija) sprendimas
„Viešoji tarnyba – Pareigūnai – Ištarnauto laiko pensija – Pareigūnų tarnybos nuostatų 2004 m. ir 2014 m. reforma – Pereinamojo laikotarpio priemonės, susijusios su tam tikromis teisių į pensiją apskaičiavimo taisyklėmis – Pareigūnų tarnybos nuostatų XIII priedo 28 straipsnis – Laikinieji tarnautojai, tapę pareigūnais – Metinė teisių į pensiją kaupimo norma – Pensinis amžius – Teisės akto taikymo sritis – Vienodas požiūris“
Pareigūnai – Pensijos – Teisių į pensiją apskaičiavimo tvarka – Reglamento Nr. 1023/2013 pereinamojo laikotarpio nuostatos – Taikymas 2013 m. gruodžio 31 d. dirbusiems tarnautojams – Taikymas tik tarnautojams, laikinai nedalyvavusiems Sąjungos pensijų sistemoje – Netaikymas – Vienodo požiūrio principo pažeidimas prilyginant sistemoje laikinai nedalyvavusius tarnautojus dalyvavusiesiems be pertraukų – Nebuvimas
(ESS 13 straipsnio 2 dalis; Pareigūnų tarnybos nuostatų, iš dalies pakeistų Reglamentu Nr. 1023/2013, 29 konstatuojamoji dalis, 83 straipsnio 2 dalis ir XIII priedo 21, 22 ir 28 straipsniai; Kitų tarnautojų įdarbinimo sąlygų 1 straipsnio 1 dalis ir priedas; Tarybos reglamentas Nr. 723/2004)
(žr. 37–42, 44, 45, 108–114 punktus)
Pareigūnai – Pensijos – Teisių į pensiją apskaičiavimo tvarka – Reglamento Nr. 1023/2013 pereinamojo laikotarpio nuostatos – Taikymas 2013 m. gruodžio 31 d. dirbusiems tarnautojams – Taikymas sutartininkui, tapusiam pareigūnu po šios datos – Šio tarnautojo skirtingas vertinimas, palyginti su sutartininku, išsaugojusiu šį statusą arba tapusiu laikinuoju tarnautoju – Pateisinimas atsižvelgiant į tikslą užtikrinti Sąjungos pensijų sistemos aktuarinę pusiausvyrą – Leistinumas – Rėmimasis kitos institucijos taikyta praktika – Poveikio nebuvimas
(SESV 310 ir 317 straipsniai; Pareigūnų tarnybos nuostatų, iš dalies pakeistų Reglamentu Nr. 1023/2013, 77 straipsnis ir XIII priedo 21, 22 ir 28 straipsniai; Kitų tarnautojų įdarbinimo sąlygų 39 straipsnio 1 dalis, 83 straipsnio 2 dalis, 109 straipsnio 1 dalis ir priedo 1 straipsnio 1 dalis; Europos Parlamento ir Tarybos reglamento Nr. 1023/2013 13 konstatuojamoji dalis)
(žr. 47–66, 77–88, 91–104 punktus)
Pareigūnų ieškiniai – Pagrindai – Pagrindas, paremtas vienodo požiūrio principo pažeidimu – Taisyklių, skirtų teisingam perėjimui nuo senos prie naujos tarnybos tvarkos užtikrinti, ginčijimas – Teisminė kontrolė – Ribos
(žr. 69–73 punktus)
Santrauka
Išnagrinėjęs buvusios Europos Komisijos pareigūnės CR ieškinį dėl šios institucijos sprendimo nustatyti teises į ištarnauto laiko pensiją (toliau – ginčijamas sprendimas), Bendrasis Teismas jį atmetė ir išaiškino, kaip taikomos Europos Sąjungos pareigūnų tarnybos nuostatų (toliau – PTN) XIII priede įtvirtintos pereinamojo laikotarpio priemonės, susijusios su teisių į pensiją apskaičiavimo tvarka.
2012 m. ieškovė įsidarbino Komisijoje sutartininke. 2015 m. rugpjūtį ji buvo paskirta pareigūne.
Vykdant 2014 m. PTN ir Kitų Europos Sąjungos tarnautojų įdarbinimo sąlygų reformą (
1
), pirma, buvo nustatyta nauja 1,8 % metinė teisių į pensiją kaupimo norma, mažiau palanki už ankstesnę 1,9 % normą, ir, antra, pensinis amžius buvo padidintas nuo 63 iki 66 metų.
2023 m. gegužės mėn. Komisijos Individualių išmokų administravimo ir mokėjimo biuras (PMO) priėmė ginčijamą sprendimą, taikydamas, be kita ko, PTN XIII priedo 28 straipsnį, susijusį su pareigūnais tapusių sutartininkų metinės teisių į pensiją kaupimo normos skaičiavimu ir pensiniu amžiumi. PMO pranešė ieškovei, kad teisė gauti ištarnauto laiko pensiją jai suteikiama nuo 2023 m. liepos 1 d., sulaukus 66 m. amžiaus. PMO jai taip pat pranešė, kad laikotarpiu, kuriuo ji dirbo sutartininke, metinė teisių į pensiją kaupimo norma buvo 1,9 %, o jos, kaip pareigūnės, tarnybos laikotarpiu ši kaupimo norma buvo 1,8 %.
Skunde – jį Komisija atmetė – ieškovė teigė, kad nagrinėjamas straipsnis neturėjo būti taikomas jos situacijai, nes ji nepertraukiamai dalyvavo ir mokėjo įmokas į Europos Sąjungos institucijų pensijų sistemą (ESIPS). Ji paprašė PMO peržiūrėti ginčijamą sprendimą ir sumažinti jos pensinį amžių iki 63 m. ir visam jos karjeros laikotarpiui taikyti 1,9 % metinę kaupimo normą. Be to, kadangi ji tęsė tarnybą iki 66 m. amžiaus, o jos pensinis amžius, kaip ji manė, turėjo būti 63 m., ieškovė paprašė skirti papildomą 2,5 % paskutinio bazinio atlyginimo padidinimą už kiekvienus metus, išdirbtus sulaukus 63 m. amžiaus.
Bendrojo Teismo vertinimas
Bendrasis Teismas pirmiausia pažymėjo, kad siekiant nustatyti, ar PTN XIII priedo 28 straipsnis taikomas, svarbu tik tai, ar tenkinamos šiame straipsnyje įtvirtintos sąlygos.
PTN XIII priedo 28 straipsnyje numatytos dvi atskiros ir kumuliacinės sąlygos. Pirmoji sąlyga – įdarbinimas tarnautoju turėjo įvykti vėliausiai 2004 m. gegužės 1 d. arba 2014 m. sausio 1 d., nes vieną iš šių dienų atitinkamas tarnautojas jau turėjo dirbti pagal sutartį. Antroji sąlyga yra atitinkamo tarnautojo paskyrimas pareigūnu, o tai neišvengiamai turėjo įvykti po jo įdarbinimo, nes pagal PTN XIII priedo 28 straipsnio formuluotę šis paskyrimas turėjo įvykti „po“2004 m. gegužės 1 d. arba „po“2014 m. sausio 1 d.
Priešingai, nei teigia ieškovė, iš aiškios PTN XIII priedo 28 straipsnio formuluotės nematyti, kad šis straipsnis taikomas tik tarnautojams, kurie buvo laikinai nutraukę dalyvavimą ESIPS. Pritarus ieškovės teiginiui, PTN XIII priedo 28 straipsnio taikymo sritis būtų apribota pridedant Sąjungos teisės aktų leidėjo nenumatytą sąlygą.
Kai Sąjungos teisės nuostatos prasmė aiškiai matyti iš pačios jos teksto, Sąjungos Teismas negali nuo jo nukrypti. Taigi teigti, kad PTN nuostatos taikymas priklauso nuo joje nenustatytos sąlygos, reikštų aiškinti šią nuostatą contra legem, o toks aiškinimas nepriimtinas. Sąjungos teismas, atsižvelgdamas į ESS 13 straipsnio 2 dalyje įtvirtinus institucinės pusiausvyros ir kompetencijos suteikimo principus, neturi kompetencijos nukrypti nuo PTN XIII priedo 28 straipsnio įtraukdamas į jį šiuo metu nenumatytą sąlygą
Bendrasis Teismas pažymėjo, kad šios išvados nepaneigia nei Teisingumo Teismo, nei Bendrojo Teismo jurisprudencija. Abu šie teismai niekada neketino abejoti Sąjungos teisės aktų leidėjo pasirinkimu ir pakeisti PTN XIII priedo 28 straipsnio taikymo sritį bei taikyti šią nuostatą tik laikiniesiems tarnautojams ir sutartininkams, kurių sutartis buvo sudaryta anksčiau nei 2004 m. gegužės 1 d. ar 2014 m. sausio 1 d. ir kurie, prieš paskiriami pareigūnais, buvo laikinai nutraukę dalyvavimą ESIPS.
Antra, kalbėdamas apie vienodo požiūrio principo paisymą, Bendrasis Teismas laikėsi nuomonės, kad, viena vertus, Sąjungos teisės aktų leidėjas, naudodamasis jam suteikta plačia diskrecija, galėjo nuspręsti, kad po 2004 m. gegužės 1 d. arba po 2014 m. sausio 1 d. paskirtus pareigūnus reikėjo vertinti skirtingai, nei jie būtų vertinami, jeigu bent dešimt metų būtų išsaugoję laikinojo tarnautojo ar sutartininko statusą. Iš tiesų, 2004 ir 2014 m. reformos neišvengiamai turėjo didesnę bendrą įtaką Sąjungos biudžetui pareigūnų, o ne kitų tarnautojų pensijų klausimu. Šie argumentai atitinka tikslą išsaugoti ESIPS aktuarinę pusiausvyrą ir nepažeisti jau dirbančio personalo įgytų teisių ir teisėtų lūkesčių, kuris prisideda prie bendresnių tikslų užtikrinti biudžetinę drausmę ir konsoliduoti viešuosius finansus sudėtingomis socialinėmis ir ekonominėmis sąlygomis.
Be to, joks neobjektyvus ar akivaizdžiai neadekvatus skirstymas negali būti kildinamas iš PTN XIII priedo 28 straipsnio, palyginti su Sąjungos teisės aktų leidėjo siekiu apsaugoti suinteresuotųjų pareigūnų įgytas teises ir teisėtus lūkesčius, nes, kaip ir kitų personalo narių, jau dirbusių 2004 m. gegužės 1 d. arba 2014 m. sausio 1 d., jų įgytos teisės ir teisėti lūkesčiai yra užtikrinti.
Kita vertus, sprendžiant, ar jų situacijos panašios, neturi reikšmės tai, kad šie pareigūnai galbūt buvo laikinai nutraukę dalyvavimą ESIPS iki paskyrimo. Iš tiesų, ši aplinkybė susijusi su laikotarpiu, kai jie dar buvo tarnautojai, o PTN XIII priedo 28 straipsnio taikymas priklauso nuo jų paskyrimo pareigūnais. Taigi praktikoje ši aplinkybė daugių daugiausia lems, kad pareigūnas, laikinai nedalyvavęs ESIPS ir atitinkamu laikotarpiu nemokėjęs įmokų iki paskyrimo, per buvimo tarnautoju laikotarpį sukaups mažiau pensijų draudimo stažo metų, nei būtų sukaupęs, jei būtų nepertraukiamai dalyvavęs ESIPS.
(
1
)	2013 m. spalio 22 d. Europos Parlamento ir Tarybos reglamentas (ES, Euratomas) Nr. 1023/2013, kuriuo iš dalies keičiami Europos Sąjungos pareigūnų tarnybos nuostatai ir kitų Europos Sąjungos tarnautojų įdarbinimo sąlygos (OL L 287, 2013, p. 15), įsigaliojo 2013 m. lapkričio 1 d. ir, kiek tai susiję su šioje byloje reikšmingomis nuostatomis, taikomas nuo 2014 m. sausio 1 d.